Vesprada de teatre familiar, en la Plaça dels Furs, amb ‘El jorobado’
2025-07-24

El teatre de carrer i orientat a tota la família torna a Burjassot per a oferir a la ciutadania bones dosi de cultura durant els caps de setmana de tardor. Després del pas pel municipi dels espectacles El país dels contes i les bambolles i Aigua, la Plaça dels Furs acollirà una nova sessió de teatre de carrer que arriba de la mà de Saltantes Teatre amb un protagonista: El jorobado. L’espectacle, gratuït i en castellà, tindrà lloc el diumenge 20 d’octubre, a les 17 h, en la coneguda plaça situada al costat de l’Església de Sant Miquel Arcàngel.

A partir de la famosíssima novel·la de Victor Hugo, La Nostra Senyora de París, arriba a Burjassot l’adaptació d’aquest clàssic dels contes infantils que presenta a Quasimodo, el campaner de Notre Dame. La catedral parisenca, un dels símbols culturals d’Occident, està embolicada en flames. El foc afectarà durant hores a la sostrada i a tota la seua estructura. La intensa calor no sols provocarà destrucció, sinó també un viatge en el temps. Els fantasmes, que habiten entre les seues pedres, es materialitzen i lluiten per canviar el que la història els ofereix. Quasimodo i Esmeralda viuran novament la seua història d’amor amb el desig de modificar el seu destí tràgic. Seran capaços d’aconseguir-ho?

Saltantes Teatre són Nerea Vázquez i Luis Alija. Com a companyia naix en 2013 i des de llavors han produït més de deu espectacles entre els quals es destaquen: El Método Grönholm, Gigantes, el musical i Las canciones que cantaban a los niños.  Per a públic familiar han creat els espectacles Cuento de Navidad de Charles Dickens i Shakes-Vantes Shakespeare y Cervantes. Todo lo que siempre quisiste saber sobre ellos y el profesor nunca te contó.